**Generalforsamling 21. marts 2024**

**Talepapir til Sydbanks generalforsamling torsdag den 21. marts 2024**

Desværre kan man ikke være 2 steder på én gang, så jeg har været nødt til at prioritere, **så I må nøjes med i år, at det bliver dirigenten, der læser mit indlæg op?**

Mit navn er Ove Jensen, og det er mig der igen i år repræsenterer Dansk Aktionærforening, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.17.000 medlemmer, hvoraf rigtig mange, ligesom jeg selv, er aktionær i banken.

Tillykke til direktion, bestyrelse og alle medarbejdere for, at have præsteret et rigtig flot resultat.

2023 blev et rigtigt godt år for Sydbank, rigtig mange ting er gået op i en højere enhed for banken, så der er særdeles mange ting banken fortjener stor ros for:

Med et resultat efter skat på 3.342 mio.kr. leverer banken i år, et meget flot rekordresultat, som giver en stigning i egenkapitalens realiserede forrentning, fra 14,4% i 2022 til 23,6% i 2023 efter skat

Også ros for en rigtig positiv udvikling i bankens omkostningsprocent, som er faldet fra 55,5 % til 42,7%, hvilket heldigvis ligger langt under målsætningen for omkostningsprocenten, som ligger i niveauet 60%.

Basisresultatet pr 1. krones aktie efter skat er steget fra 32,20 kr. pr aktie i 2022 til 58,80 kr. pr aktie i 2023, også en rigtig flot udvikling, som vi ser på med stor tilfredshed.

Opjusteringer, som der har været flere af i regnskabsåret, har sædvanligvis en positiv indvirkning på aktiekurserne. Men, som det kan ses af kursudviklingen for Sydbank aktien, så har udviklingen her været næsten flad fra kurs 292,60 kr. ult. 2022 til kurs 293,60 kr. ult. 2023, medens indre værdi i samme periode er steget fra kurs 233,40 kr. til kurs 273,90 kr. Det betyder at nøgletallet børskurs/indre værdi er faldet fra 1,25 til 1,07.

Det er rigtig ærgerligt for alle aktionærer, for netop i 2023 har flere bankaktier fået en renæssance, hvor de handles til børskurser, der er fra omkring, til langt over de reelle indre værdier.

Jeg har tidligere nævnt, at én af årsagerne kunne være usikkerheden omkring udsigt til udbetaling af udbyt-te, fordi der er meget psykologi i aktiemarkedet. Mange aktionærer reagerer på usikkerheder om udbyttebetaling. Det kan godt være at aktietilbagekøb skulle give den samme værdistigning, som udbyttebetaling, men sådan er det ikke i virkeligheden, bankaktier har historisk altid været udbytteaktier, og udbytter er i den sammenhæng kontante udbytter. Jeg ser derfor med stor tilfredshed, at banken har meldt ud at den rekordhøje indtjening giver mulig­hed for udlodning af 2.868 mio. kr., svarende til ca. 86 pct. af det opnåede resultat for 2023. 50 pct. af resultatet udloddes som kontant udbytte kr. 30,56 pr. aktie, og resten via et nyt aktietilbagekøbsprogram på 1.200 mio. kr.

Udmeldingen om disse udlodninger ser ud til, at have skabt liv i aktien, så det ser foreløbig meget bedre ud her i 2024, hvor der indtil nu har været nogle pæne stigninger i Sydbank aktien, som p.t. ligger med en stigning på ca. 31%, så vi håber det er en udvikling der vil holde eller fortsætte i resten af 2024.

I 2023 har der været store rentestigninger, som dog kom gradvis i løbet af året, og medførte at Sydbanks rentemarginal er blevet ekstraordinær høj i 2023. Bankens forventninger til 2024 er, at der vil være lav vækst i dansk økonomi. Nu er der gået ca. 2½ måned af året, og der er foreløbig ingen tegn på recession, eller rentenedsættelser. Hvis der ikke kommer sådanne, eller de bliver mindre, så vil det først være i 2024 at de fulde rentestigninger de vil slå igennem på rentemarginalen.

1. **Kan det ikke nemt betyde, at det først vil være i 2024, at de fulde rentestigninger vil slå fuldt igennem på rentemarginalen, og at forventningen til bankens resultat er lidt pessimistisk.**

Selvom banken, har fået megen velfortjent ros, så er der alligevel et område, hvor banken hænger lidt fast i historien og det kniber med, at banken helt lever op til, professionelle, nutidige standarder, Jeg har på tidligere generalforsamlinger gjort opmærksom på, at banken ikke følger alle anbefalingerne i ”Redegørelse for God Selskabsledelse 2023”, og vil bare i år nøjes med at konstatere, at det stadig er tilfældet.

Green Team Group, der er Europas største juletræsproducent, og er 100% ejet af Sydbank, leverer iflg. Agriwatch, et underskud på 26,2 millioner kroner i sit seneste regnskab. Og det er ikke en isoleret hændelse. Koncernen har oplevet tab i fire af de sidste fem år, hvilket samlet beløber sig til ret så store tabstal.

1. **Andre juletræsproducenter klager over unfair konkurrence fra Green Team Group, hvad gør Sydbank for at imødegå denne situation, så der konkurreres på lige vilkår?**

Afslutningsvis vil jeg også gerne benytte lejligheden til at sige et farvel og tak til Karen Frøsig for en mangeårig stor indsats for Sydbank, hvor hun fortjent slutter på toppen.

Med håb om, at 2024 igen må blive et godt år for Sydbank vil jeg ønske bestyrelse, direktion og medarbejdere, held og lykke med arbejdet med at skabe nogle gode resultater, til gavn for såvel kunder, som aktionærer.

Tak for ordet og jeres opmærksomhed.

Generalforsamlingen blev afholdt fysisk (men med webcast). Der var som sædvanlig et pænt fremmøde, med primært hele repræsentantskabet og få private investorer.

Generalforsamlingen forløb planmæssigt, formanden Lars Mikkelgaard-Jensen aflagde beretning. Direktør Karen Frøsig havde ligeledes en overordnet gennemgang af regnskabet, og om forventningerne til det nye år. Der var på forhånd afgivet så mange stemmer, i form af fuldmagter og brevstemmer, at der var flertal for alle forslag, så det ikke var nødvendigt at foretage én eneste afstemning.

Udover beretning og regnskab, var der indlægget fra undertegnede på vegne af DAF, som blev læst op af dirigenten.

I Sydbank er der sædvanligvis ikke en særlig imødekommende stemning overfor Dansk Aktionærforening. Der var der heller ikke i år, da Karen Frøsig, skulle besvare de stillede spørgsmål, takkede hun hverken for de rosende ord eller indlægget som hun plejer.

Her er uddrag af hendes svar: Hun mente først at det var en forkert påstand omkring deres udbyttebetaling, da de jo netop har meldt ud omkring udlodningsprocenten.

Dernæst henviste hun vedr. spørgsmål 1: til en redegørelse hun tidligere havde givet i sin fremlæggelse af regnskabet, hvor hun sagde at de ikke var for pessimistiske, men da de havde mange erhvervskunder, så fulgte deres renter umiddelbart bevægelserne i renterne.

Spørgsmål 2: Det er korrekt at Green Team Group, som alle andre juletræsproducenter, havde haft underskud i 2023. Men det ville jo ikke gavne de andre, hvis man blot solgte selskabet til en ligrøver, det ville de andre jo ikke blive bedre stillet ved. Sydbank har ikke noget med ledelsen e.l. at gøre, så indtil videre ville man fortsætte ejerskabet.

Der var som sædvanlig heller ingen presse mødt op, men jeg havde på forhånd aftalt at sende mit talepapir til Jyske Vestkysten, som gerne ville skrive en artikel igen i år, fordi, som de nævnte, de kunne se, at det var et emne som have stor interesse hos deres læsere. Derfor har de valgt at skrive en god artikel, som igen i år sætter fokus på vores budskaber. Den udkom den 25. marts. Da jeg ikke har kunnet kopiere artiklen ind i denne fil, ligger den i stedet som en selvstændig fil.

Generalforsamlingen blev som forannævnt også webcastet og en video herfra ligger tilgængelig i en periode på Sydbank´s hjemmeside: [Generalforsamling (sydbank.dk)](https://www.sydbank.dk/omsydbank/generalforsamling)